## Örömhír

**A zsoltár válasza:** Áldja meg Isten az ő népét, \* adjon neki békességet.  
vagy  
Örömmel merítsetek vizet \* az üdvösség forrásaiból.

**Evangélium (Mk 1,7-11)**

Abban az időben: Keresztelő János ezt hirdette: „Aki utánam jön, hatalmasabb nálam. Arra sem vagyok méltó, hogy lehajoljak és megoldjam a saruszíját. Én vízzel keresztellek titeket, ő pedig Szentlélekkel keresztel majd meg benneteket!” Ezekben a napokban történt, hogy eljött Jézus a galileai Názáretből, és megkeresztelkedett Jánosnál a Jordánban. És mindjárt, amint feljött a vízből, látta, hogy megnyílik az ég, és a Lélek, mint egy galamb, leszáll rá. Az égből pedig szózat hallatszott: „Te vagy az én szeretett Fiam, benned kedvem telik!”

## Templomaink miserendje

**Bazilika**hétköznap 18.00 órakor  
vasárnap 7.30, 9.00, 10.30 és 18.00 órakor

**Szent Imre templom**  
hétköznap 8.00 órakor

vasárnap 8.00 és 17.00 órakor

**Szemináriumi templom**

hétköznap 7.00 és 9.00 órakor

szombaton 7.00, 9.00 és 17.00 órakor

vasárnap 7.00 és 9.00 órakor

**Hosszú temetői kápolna**

vasárnap 7.30-kor

## Hirdetések

* Vízkereszthez kapcsolódó régi szép szokás házunk, lakásunk megáldása. Aki szeretne otthonára áldást kérni, az a szentmisék után a sekrestyében, vagy az alábbi elérhetőségeken tud időpontot egyeztetni:  
  Visnyei László atya: 06-20/285-73-88  
  Bak Ádám atya: 06-70/469-88-27  
  Dózsa István atya: 06-30/628-16-11
* Csütörtökön az esti szentmise után a karitászcsoport tagjainak lesz megbeszélés a plébánián.
* A vízivárosi Jézus Szíve templomban 24 órás szentségimádás lesz január 12-én, pénteken reggeltől (reggel 7 órai szentmisétől) másnap reggelig (7 órai szentmiséig). Várjuk és buzdítjuk a kedves híveket, hogy kapcsolódjanak be a szentségimádásba.
* A pákozdi Mészeg-hegyen, a Don-kanyar emlékkápolnánál január 12-én, pénteken 18 órakor az Urivi áttörés 75. évfordulóján, a Don-kanyar emlékkápolna felépítésének 25. évfordulóján emléktűzgyújtás lesz, amelyen a történelmi egyházak helyi vezetői, köztük Spányi Antal megyés püspök atya emlékezik a hősi halált halt katonákra.
* Mély fájdalommal tudatjuk, hogy Dr. Szilárdfy Zoltán művészettörténész, áldozó pap, életének 80. évében, hosszú, türelmetlenül viselt szenvedés után hunyt el. Végakaratának megfelelően, a pomázi Szent István király-plébániatemplomban 2018. január 13-án, szombaton 11 órakor kezdődő gyászszertartás után kísérik végső nyughelyére, a pomázi „új” temetőben (Ravatalozó utca 16.) lévő családi sírba.  
    
  Paptestvérünk lelki üdvösségéért Székesfehérváron a Székesegyházban mutatunk be püspöki szentmisét 2018. január 15-én (hétfő) este 6 órakor.  
    
  1937. november 6-án született Budapesten. Édesapja Szilárdfy Ernő, kunszentmártoni gyógypedagógus, édesanyja Szalai Margit, pomázi iparművész, grafikus voltak. Pomázon nevelkedett, majd a Szentendrei Ferences Gimnáziumban végezte középiskolai tanulmányait. A Székesfehérvári Egyházmegye papnövendékeként 1956–1961 között a szegedi Hittudományi Főiskolán tanult. Itt ismerkedett meg Bálint Sándor (1904–1980) néprajzkutatóval, aki nagy hatást gyakorolt későbbi tudományos munkásságára. Shvoy Lajos megyéspüspök (1927–1968) Székesfehérvárott 1961. június 21-én szentelte áldozópappá. Segédlelkészi állomáshelyei Csepel-Belváros (1961–1965), Nagytétény (1965–1967), Székesfehérvár-Felsőváros (1967–1969) és Székesfehérvár-Belváros (1969–1973) plébániák voltak. Kálozon 1973 és 1976 között adminisztrátor, majd 1993-ig plébános. 1986-ban kapott címzetes esperes címet.
* Árpádházi Szent Margit ünnepéhez kapcsolódóan január 16-17-18-án tríduumot tartunk a szemináriumi templomban. A szentmisék 17 órakor kezdődnek, szentbeszédet mond főtisztelendő Kertész Péter pápai káplán, kanonok, esperes atya.
* Január 21 és 28 között tartjuk meg az ökumenikus imahetet, amelyen a keresztények közötti egységért imádkozunk. Idén a Kivonulás könyvének egyik mondata lesz az alapige: „Uram, a jobbod kitűnik erejével.” (Kiv 15,6)  
  Az imaalkalmak pontos helyét és időpontjait jövő héten hirdetjük.
* A bazilikában lehetőséget biztosítunk lisztérzékeny testvéreinknek, hogy csökkentett gluténtartalmú szentostyával áldozzanak. Kérjük, hogy aki élni kíván ezzel a lehetőséggel, jelezze a sekrestyében.

Plébániahivatal címe: Székesfehérvár Arany János u. 9.

Nyitva tartás: munkanapokon 9-től 12 óráig. Telefon (06-22) 315-114  
Dózsa István plébános atya 06-30/628-16-11 dozsaistvan@gmail.com

Visnyei László káplán atya 06-20/285-73-88

Bak Ádám diakónus atya 06-70/469-88-27