## Örömhír

**A 29. zsoltár válasza:** Dicsőítelek, Uram, \* mivel megmentettél engem.

**Evangélium (Mk 5,21-43)**

Abban az időben: Amikor Jézus a bárkával ismét átkelt a túlsó partra, a tó partján nagy tömeg sereglett köréje. Ekkor odajött egy Jairus nevű férfi, a zsinagóga elöljárója, s mihelyt meglátta őt, a lába elé borult, és nagyon kérte: „Halálán van a lányom. Jöjj, tedd rá a kezedet, hogy meggyógyuljon és éljen!” Erre ő elment vele. Nagy tömeg kísérte, és tolongott körülötte. Volt ott egy asszony, aki már tizenkét éve vérfolyásban szenvedett. Sok orvos sokféle kellemetlen kezelésnek vetette alá: Mindenét rájuk költötte, de hasztalan, egyre rosszabbul lett. Hallott Jézusról, ezért átfurakodott a tömegen, és hátulról megérintette a ruháját. Így gondolkodott magában: „Ha csak a ruháját érintem is, meggyógyulok.” És azonmód megszűnt a vérfolyása. Érezte testében, hogy meggyógyult bajából. Jézus nyom­ban észrevette, hogy erő ment ki belőle. Megfordult a tömeg­ben, és megkérdezte: „Ki érintette meg a ruhámat?” Tanítvá­nyai ezt válaszolták: „Látod, hogy szorongat a tömeg, mégis azt kérdezed: Ki érintett meg?” De ő mégis körülnézett, hogy lássa, ki volt az. Az asszony félve, remegve előlépett – mert hisz tudta, hogy mi történt vele –, odaborult eléje, és őszintén bevallotta neki az igazságot. Ő így szólt hozzá: „Leányom, hited meggyógyított téged. Menj békével, és bajodtól megszabadulva légy egészséges!” Még beszélt, amikor jöttek a zsinagóga elöljárójának házából és közölték: „Meghalt a lányod. Miért fárasztanád a Mestert?” A hír hallatára Jézus így bátorította a zsinagóga elöljáróját: „Ne félj, csak higgy?” Péteren, Jakabon és Jánoson, Jakab testvérén kívül senkinek sem engedte meg, hogy vele menjen. Amikor odaértek az elöljáró házához, nagy riadalmat, sok siratót és jajgatót látott. Bement és így szólt hozzájuk: „Mit lármáztok itt, miért sírtok? A gyermek nem halt meg, csak alszik.” Azok kinevették. Ő azonban mindenkit kiparan­csolt, maga mellé vette a gyermek apját, anyját, s kísérőivel együtt bement (a helyiségbe), ahol a gyermek volt. Megfogta a kislány kezét, és azt mondta neki: „Talita kúm”, ami annyit jelent: „Kislány, mondom neked, kelj föl!” A kislány azonnal fölkelt, és járni kezdett. Tizenkét éves volt. Azok pedig magukon kívül voltak a csodálko­zástól. De ő szigorúan meghagyta, hogy ezt a dolgot senki meg ne tudja. Azután szólt nekik, hogy adjanak enni a kislánynak.

## Templomaink miserendje

**Bazilika**A belső felújítás miatt zárva.

**Szent Imre templom**  
hétfőtől péntekig 8.00 és 18.00 órakor (Júliusban a reggel 8 órai szentmisék elmaradnak. Ezen a héten a csütörtöki esti mise elmarad.)

szombaton 8.00 és 19.00 órakor (Júliusban a reggel 8 órai szentmisék elmaradnak.)

vasárnap 7.30, 9.00, 10.30, 17.00 és 19.00 órakor

**Szemináriumi templom**

hétköznap 7.00 és 9.00 órakor

szombaton 7.00, 9.00 és 18.00 órakor

vasárnap 7.00 és 9.00 órakor

**Vízivárosi Jézus Szíve templom**

hétköznap 7.00 és 18.00 órakor (Július 2 és 18 között csak igeliturgiák lesznek)

vasárnap 7.00, 8.00, 10.00 és 18.00 órakor (Július 2 és 18 közötti vasárnapkon csak 7 órakor lesz szentmise, a többi időpontban igeliturgia lesz.)

**Hosszú temetői kápolna**vasárnap 7.30

## Hirdetések

* Mai napon, június 1-én van a „Péter-fillérek” gyűjtés. A mai perselyadomá­nyunkkal az Egyházhoz való tartozásunkat, és a Szentatyával illetve a rászorulókkal való szolidaritásunkat fejezhetjük ki. Köszönjük adományaikat!
* A mai napon (július 1-én) 18 órakor a Vízivárosi Jézus Szíve templomban főtisztelendő Horváth József atya ad hálát pappá szentelésének 50. évfordulója alkalmából. Szeretettel hívjuk és várjuk a kedves híveket az aranymisére.
* Június 24 és 28 között felsős hittanosaink Kőszegen voltak táborban. Köszönjük a hívek támogatását és imáját. A 60 táborozó élményekben gazdagon, épség­ben tért haza. Köszönöm káplán és diakónus atyáknak valamint hitoktatóinknak a tábor megszervezését és lebonyolítását.
* Ezen a héten a belvárosi és vízivárosi alsós hittano­sa­inknak szervezünk napközis tábort. Most is kérjük a híveket, hogy a kisebbeket is kísérjék imáikkal.
* Bak Ádám atya, aki plébániánkon volt diakónusi szolgálaton, felvételét kérte a Nagy Szent Bazil Rend­be. Július hónaptól Ádám atya Máriapócson kez­di meg a jelölti időt. Köszönjük plébániánkon végzett szolgálatát, életére és hivatására a Jó Isten áldását kérjük.
* A Szent Imre templomban szerdán a 18 órai szentmisét a Rózsafüzér Társulat élő és elhunyt tagjaiért ajánljuk fel, a szentmisét követően titok­csere lesz. Szeretettel várjuk a társulat tagjait a szentmisére és a titokcserére.
* Csütörtökön 18 órakor a Prohászka templomban lesz a város egyházközségeinek közös elsőcsütör­töki eucharisztia ünnepe. Megyés püspök atya tart szentmisét a város papságával, amelyet a hívekkel végzett közös engesztelő szentségimádás követ. Kérjük a kedves híveket, jöjjenek el a közös szentmisére és szentségimádásra. A Szent Imre templomban ezen az estén nem lesz szentmise.
* A Szent Imre templomban júliusban hétköz-naponként csak este 6 órakor lesznek szentmisék. Aki hétköznap reggeli szentmisén szeretne részt venni, szeretettel ajánljuk a Szemináriumi templom­ban 7 és 9 órakor kezdődő szentmisék egyikét. A hétköznap este 6 órakor kezdődő szentmiséken kívül természetesen a szombat esti és vasárnapi ün­ne­pi szentmiséket a szokott időpontban megtartjuk.
* A vízivárosi Jézus Szíve templomban július 2 és 18 között csak vasárnaponként reggel 7 órakor lesznek szentmisék. A többi vasárnapi és hétköznapi szentmisék helyén igeliturgiára gyűlhetnek össze a hívek, ha sem más időpontban, sem más helyen nem tudnak szentmisén részt venni.
* Megyéspüspök atya július 8-án, vasárnap 10 órakor, a vértessomlói Sarlós Boldogasszony templom búcsújára hívja azokat a családokat, akik gyermekáldásra várnak, vagy gyermekük születésére készülnek. Püspök atya szentmise keretében imádkozik és áldja meg a családokat, a Gyermeket hordozó Szűz Mária közbenjárását kérve.
* A megyéspüspök kéri a híveket, vegyenek részt minél többen a búcsún, hogy együtt imádkozhassanak erre a szándékra.

m

Plébániahivatal címe: Székesfehérvár Arany János u. 9. Telefon (06-22) 315-114 email cím: szfvarbelvaros@gmail.com

Nyitva tartás: szerda kivételével, munkanapokon 8-től 12 óráig és 13-tól 16 óráig. Szerdán a plébánia hivatal zárva tart.   
Dózsa István plébános atya 06-30/628-16-11 dozsaistvan@gmail.com

Visnyei László káplán atya 06-20/285-73-88