## Örömhír

**A 145. zsoltár válasza:** Áldjad, lelkem, az Urat, \* dicsőítsed az Istent!

**Evangélium (Mk 12,38-44)**

Egy alkalommal, amikor Jézus tanított, ezt mondta a tömegnek: „Óvakodjatok az írástudóktól, akik szívesen járnak hosszú köntösben, és szeretik, ha nyilvános tereken köszöntik őket. Örömest elfoglalják a zsinagógában és a lakomákon a főhelyeket. Felélik az özvegyek házát, és közben színleg nagyokat imádkoznak. Ezért keményebb ítélet vár rájuk.” Ezután leült szemben a templompersellyel, és figyelte, hogy a nép hogyan dobja a pénzt a perselybe. Sok gazdag sokat dobott be. De egy szegény özvegyasszony is odajött, és csak két fillért dobott be. Erre magához hívta tanítványait, és így szólt hozzájuk: „Bizony mondom nektek, ez a szegény özvegy többet adott mindenkinél, aki csak dobott a perselybe. Mert ők a feleslegükből adakoztak, ez pedig mindent odaadott, amije csak volt, egész vagyonát.”

## Templomaink miserendje

**Bazilika**A belső felújítás miatt zárva.

**Szent Imre templom**  
kedden és szombaton 8.00

hétfőtől péntekig 18.00

vasárnap 7.30, 9.00, 10.30, 17.00 és 19.00

**Szemináriumi templom**

hétköznap 7.00 és 9.00

szombaton 7.00, 9.00 és 17.00

vasárnap 7.00 és 9.00

**Vízivárosi templom**

csütörtökön és pénteken 7.00

szombaton 18.00

vasárnap 7.30, 9.00 (görög katolikus) és 18.00

**Hosszú temetői kápolna**vasárnap 7.30

*Az általánostól eltérő miserendet a „Hirdetések” alatt külön jelezzük*

## Hirdetések

* November 13-án van megyéspüspök atya születésnapja (1950. november 13.), imáinkban emlékezzünk meg róla és kérjük számára, szolgálatára a Jó Isten kegyelmét.
* A Szent Imre Általános Iskola és Óvoda szeretettel hívja és várja az iskolába készülő gyermekeket és szüleiket az iskolát bemutató első féléves programjaira: november 7-én, valamint november 28-án (mindkét alkalommal szerdán), 16.30 órától. A foglalkozásokat a leendő elsős tanító nénik – Boda Bernadett és Vámosi Attiláné – vezetik.
* A katekumen csoport következő alkalma november 21-én, szerdán 19 órakor lesz az Arany János utca 13. szám alatt található klubhelyiségben. Szeretettel hívjuk a keresztségre készülő felnőtteket.
* Kérjük, hogy akik urnafülkével rendelkeznek a Szent Imre templomban adategyeztetés miatt keressék fel a plébániát. Nyitva tartás és elérhetőségek a lap alján találhatók.

## Bemutatták a bazilikában megtalált limoges-i korpuszt



Szent Imre ünnepén a Városházán mutatták be a nagyközönségnek a Szent István-székesegyházban végzett feltárások megtalált gótikus stílusú, 800 éves limoges-i korpuszt. A zománcberakású kegytárgy – amit Dél-Franciaországban a 13. első felében készítettek – valószínűleg kereskedelmi úton került a városba,  vagy az itt szolgáló francia klerikusok egyikének a tulajdonában állhatott. A ritka lelet is bizonyítja, hogy a Belvárosban egykor jelentős egyházi épület állt: a korpusz a szentélyen belül, az oltár körül került elő. A három hónapig zajló országos jelentőségű belső ásatásokat Reich Szabina régész vezette, konzulensként működött közre dr. Biczó Piroska régész és Bartos György művészettörténész.

„Egy kis csodának a bemutatásán lehetünk itt.” – fogalmazott dr. Cser-Palkovics András polgármester ünnepi köszöntőjében, és a városházi kiállítás céljáról azt fejezte ki, hogy minél több ember megnézhesse és megismerhesse a korpuszt, és átgondolhassa, mit jelent 800 év, mit jelent az, hogy ott volt ez a csoda a bazilika padlózata alatt. A polgármester köszönetet mondott a feltárásban dolgozó szakembereknek és munkásoknak, valamint a megyés püspöknek és az egyházmegyének, hogy lehetővé tette az ásatást. Köszönetét fogalmazta meg a kormány felé is a bazilika belső felújításához szükséges források biztosításáért. Azt a törekvést is elmondta, hogy a város szándéka szerint méltó módon a kegytárgy majd visszakerül a székesegyházba.

Spányi Antal megyés püspök ünnepi gondolatait tolmácsolva azt mondta, készséggel járult hozzá a feltáráshoz – ami Isten áldását hordozza magával. A megtalált kincsről így fogalmazott: „Nemcsak egy értékes régészeti tárgy, valami, ami több mint 800 esztendőn keresztül kötődik a magyar történelemhez, hanem egy szakrális tárgy, egy korpusz, Krisztust hozza közénk – akinek megtöretett lába mindazt a fájdalmat és szenvedést hordozza, amely a megváltásunkat jelenti.” – majd hozzátette, a lelet segíthet a jelen emberének a hitét megerősíteni.

Az ereklyét a Városháza emeleti folyosóján lehet megtekinteni hivatali időben, az adventi időszakban hosszított nyitva tartással.

Plébániahivatal címe: Székesfehérvár Arany János u. 9. Telefon (06-22) 315-114 email cím: szfvarbelvaros@gmail.com

Nyitva tartás: szerda kivételével, munkanapokon 8-től 12 óráig és 13-tól 16 óráig. Szerdán a plébánia hivatal zárva tart.   
Dózsa István plébános atya 06-30/628-16-11 dozsaistvan@gmail.com

Visnyei László káplán atya 06-20/285-73-88 visnyeilaci@gmail.com

Sisa István Lénárd diakónus atya 06-30/859-64-94 sisa.istvan.lenard@gmail.com