## Örömhír

**A 144. zsoltár válasza:** Megnyitod kezedet, Istenem, \* és táplálsz minket.

**Evangélium (Jn 6,1-15)**

Abban az időben: Jézus átment a Galileai-tengernek, vagyis Tibériás-tavá­nak a túlsó partjára. Nagy tömeg követte, mert látták a csodajeleket, amelyeket a betegeken végbevitt. Jézus fölment egy hegyre, és ott leült tanítványaival. Közel volt a Húsvét, a zsidók ünnepe. Amikor Jézus fölemelte szemét, és látta, hogy nagy tömeg jön felé, így szólt Fülöphöz: „Honnan vegyünk kenyeret, hogy legyen mit enniük?” Ezt pedig azért kérdezte, hogy próbára tegye, mert tudta ő, hogy mit fog tenni. „Kétszáz dénár árú kenyér sem elég nekik, hogy mindenki kapjon valami keveset” – felelte Fülöp. Az egyik tanítvány, András, Simon Péter testvére megszólalt: „Van itt egy fiú, akinél öt kenyér és két hal van, de mi ez ennyinek?” Jézus meghagyta: „Telepít­sétek le az embereket!” Sok fű volt azon a helyen. Letelepedtek hát: szám szerint mintegy ötezren voltak csupán a férfiak. Jézus pedig vette a kenyereket, hálát adott, és kiosztotta a letelepedett embe­rek­nek; ugyanígy (adott) a halból is, amennyit csak akartak. Amikor pedig jóllaktak, szólt tanítványainak: „Szedjétek össze a maradékot, hogy semmise vesszen kárba.” Összeszedték, s tizenkét kosarat töltöttek meg az öt árpakenyér maradékából, amit meghagytak azok, akik ettek. Amikor pedig az emberek látták a csodajelet, amelyet Jézus végbevitt, így beszéltek: „Ez valóban az a próféta, aki a világba jön.” Mikor Jézus észrevette, hogy érte akarnak jönni, és el akarják vinni hogy erőszakkal királlyá tegyék, ismét visszavonult a hegyre, egészen egyedül.

## Templomaink miserendje

**Bazilika**A belső felújítás miatt zárva.

**Szent Imre templom (VÁLTOZÁS!)**  
kedden és szombaton 8 órakor

hétfőtől péntekig 18.00 órakor (Ezen a héten csütörtökön elmarad, Szárazréten lesz szentmise.)

vasárnap 7.30, 9.00, 10.30, 17.00 és 19.00 órakor

**Szemináriumi templom**

hétköznap 7.00 és 9.00 órakor

szombaton 7.00, 9.00 és 18.00 órakor

vasárnap 7.00 és 9.00 órakor

**Vízivárosi templom (VÁLTOZÁS!)**

csütörtökön és pénteken 7 órakor

vasárnap 7.30, 9.00 (görög katolikus) és 18.00 órakor

**Hosszú temetői kápolna**vasárnap 7.30

## Elhunyt Kiss János atya

A székesfehérvári püspök, az egyházmegye papsága, Székesfe­hér­vár, Mór, Tabajd Önkor­mány­zata és a rokonság nevében is tudatja, hogy Kiss János nagyprépost, ny. plébános, Fejér megye, Mór és Tabajd díszpolgára életének 95., pappá szentelésének 65. évében, 2018. július 27-én szentségekkel ellátva elhunyt az Úrban.

Paptestvérünket, aki 1923. október 24-én született Kiskőrösön, 1954. május 12-én szentelték pappá Szegeden. Lelkipásztori szolgálatát a csanádi egy­ház­megyében végezte 1954-1966 között. A székes­fehérvári egyházmegyébe 1966-ban inkardi­nálódott. Lelkészként végezte szolgálatát Tabajdon 1964-1966 között, majd plébános volt ugyanott 1975-ig. Plébánosi kinevezést kap Móra 1975-ben, majd innen Székesfehérvár–Vizivárosba kerül 1986-ban, ahol nyugállományba vonulá­sáig, 2017-ig hűséges lelkipásztori szeretettel szolgálta a híveket.

Megbízható és példamutató papi életét elismerve Püspöki tanácsosi címet 1977-ben Címzetes kanonoki kitüntetést 1982-ben kapott. Tanácsadó plébános volt 1983-tól. Plébánosi munkája mellett irodaigazgatóként szolgálta az egyházmegyét 1984-1994 között. Kanonoki kitüntetését 1986-ban kapta. Nagyprépost, apostoli protonotárius (kolumnáris kanonokként) volt 1997-től. Provikárius 1987-2000, általános helynök 2000-2017 között.

A bajban lévő emberek iránti fáradhatatlan segítségnyújtása mindenütt közismert volt. Fejér megyében 2003-ban, Tabajdon 2004-ben, Móron 2005-ben Díszpolgári kitüntetést, Székesfehérváron 2005-ben Pro Civitate Díjat kapott. Szent István Emlékérem és Díj kitűntetést kapott 2011-ben.

Paptestvérünk lelki üdvösségéért bemutatandó szentmisének valamint temetésének időpontjáról és helyszínéről hamarosan tájékoztatást tudunk adni.

## Hirdetések

* Július 26-án ünnepeltük Szent Anna ünnepét. A Szent Anna kápolna jelenleg a tér felújítása miatt megközelíthetetlen ezért július 26 és augusztus 1 között a Szent Imre templomban az esti szentmisék előtt negyed órával emlékezünk meg Szent Annáról.
* Július 30 és augusztus 4 között van Rómában a ministráns világtalálkozó. A világ minden tájáról érkeztek Rómába ministránsok, hogy találkozhassanak a Szentatyával, közös programokon vehessenek részt és megismerkedhes­senek az Örök Várossal, Rómával. Plébániánkat hűséges ministránsaink Palásti László, Palásti Norbert és Palásti Levente képviselik.
* Augusztus 1-től Sisa István Lénárd atya diakónusi szolgálaton lesz plébániánkon. Kérem a kedves híveket, fogadják őt szeretettel és segítsék, támogassák őt szolgálatában.
* Augusztus 1-én, szerdán, a Szent Imre templomban a 18 órai szentmisét a Rózsafüzér Társulat élő és elhunyt tagjaiért ajánljuk fel, a szentmisét követően titok­csere lesz. Szeretettel várjuk a társulat tagjait a szentmisére és a titokcserére.
* Augusztus 2-án, csütörtökön 18 órakor a Székesfehérvár-Szárazréti templomban lesz a város egyházközségeinek közös elsőcsütörtöki eucharisztia ünnepe. Megyés püspök atya tart szentmisét a város papságával, amelyet a hívekkel végzett közös engesztelő szentségimádás követ. Kérjük a kedves híveket, jöjjenek el a közös szentmisére és szentségimádásra. A Szent Imre templomban ezen az estén nem lesz szentmise.
* Augusztus 5-én (vasárnap) a Szent Donát kápolna búcsúnapján 18 órakor ünnepi szentmisét mutat be Spányi Antal megyéspüspök atya. Szeretettel ajánljuk a kedves hívek figyelmébe a búcsúi szentmisét.
* A Szent Imre templomban lehetőséget biztosítunk lisztérzékeny testvéreinknek, hogy csökkentett gluténtartalmú szentostyával áldozzanak. Kérjük, hogy aki élni kíván ezzel a lehetőséggel, jelezze a sekrestyében.

m

Plébániahivatal címe: Székesfehérvár Arany János u. 9. Telefon (06-22) 315-114 email cím: szfvarbelvaros@gmail.com

Nyitva tartás: szerda kivételével, munkanapokon 8-től 12 óráig és 13-tól 16 óráig. Szerdán a plébánia hivatal zárva tart.   
Dózsa István plébános atya 06-30/628-16-11 dozsaistvan@gmail.com

Visnyei László káplán atya 06-20/285-73-88