## Örömhír

**Az 89. zsoltár válasza:** Áraszd ránk irgalmadat, Urunk, \* hogy mindenkor ujjongjunk.

**Evangélium (Mk 10,17-30)**

Abban az időben: Amikor Jézus útnak indult, odasietett hozzá valaki, térdre borult előtte, és úgy kérdezte: „Jó Mester! Mit tegyek, hogy elnyerjem az örök életet?” Jézus megkérdezte: „Miért mondasz engem jónak? Senki sem jó, csak az Isten. Ismered a parancsokat: Ne ölj! Ne törj házasságot! Ne lopj! Ne tanúskodj hamisan! Ne csalj! Tiszteld apádat és anyádat!” Ekkor az így válaszolt: „Mester, ezeket mind megtartottam kora ifjúságomtól fogva.” Jézus ránézett és megkedvelte. Ezt mondta neki: „Valami hiányzik még belőled. Menj, add el, amid van, oszd szét a szegények közt, és így kincsed lesz az égben. Aztán gyere és kövess engem!” Ennek hallatára ő elszomorodott, és leverten távozott, mert nagy vagyona volt. Jézus ekkor körülnézett, és így szólt tanítványaihoz: „Milyen nehezen jut be a gazdag az Isten országába!” A tanítványok megdöbbentek szavain. Jézus azonban megismételte: „Fiaim, milyen nehéz bejutni a gazdagoknak az Isten országába! Könnyebb a tevének átmenni a tű fokán, mint a gazdagnak bejutni az Isten országába.” Azok még jobban csodálkoztak, és kérdezgették egymást: „Hát akkor ki üdvözülhet?” Jézus rájuk nézett és folytatta: „Embernek lehetetlen ez, de Istennek nem. Mert Istennek minden lehetséges.” Ekkor Péter megszólalt és ezt mondta neki: „Nézd, mi mindent elhagytunk, és követtünk téged.” Jézus így válaszolt: „Bizony mondom nektek, mindenki, aki értem és az evangéliumért elhagyja otthonát, testvéreit, anyját, apját, gyermekeit vagy földjét, százasnyit kap, most, ezen a világon otthont, testvért, anyát, apát, gyermeket és földet – bár üldözések közepette –, az eljövendő világban pedig örök életet.”

## Templomaink miserendje

**Bazilika**A belső felújítás miatt zárva.

**Szent Imre templom**  
kedden és szombaton 8.00

hétfőtől péntekig 18.00

vasárnap 7.30, 9.00, 10.30, 17.00 és 19.00

**Szemináriumi templom**

hétköznap 7.00 és 9.00

szombaton 7.00, 9.00 és 18.00

vasárnap 7.00 és 9.00

**Vízivárosi templom**

csütörtökön és pénteken 7.00

szombaton 18.00

vasárnap 7.30, 9.00 (görög katolikus) és 18.00

**Hosszú temetői kápolna**vasárnap 7.30

*Az általánostól eltérő miserendet a „Hirdetések” alatt külön jelezzük*

## A rózsafüzér imádkozása

A rózsafüzér az ismétlődő imádság legkedveltebb formája, melynek végzésével bárki megteheti, amit az Úr Krisztus mondott: "szüntelenül kell imádkozni és nem szabad belefáradni" (Lk 18,1; vö. 21,36). A rózsafüzért egyénileg mondva a személyes lelki élet, közösségben imádkozva a közösségek fontos összetartója és építője.

Elnevezése egy 15. századi legendából származik, mely szerint egy Máriát igen tisztelő léleknek az volt a szokása, hogy rózsából koszorút kötött és ezzel díszítette a Szűzanya szobrát. Egy napon látomásában azt a figyelmeztetést kapta, hogy van más "rózsako­szorú" is, amelynek jobban örül a Szűzanya: 50 Üdvözlégy elmondása, mert az imádság rózsává lesz az Istenanya kezében, aki ezekből a legszebb rózsakoszorút fonja magának. Innen a rózsafüzér elnevezés. Mi magyarok a rózsafüzért legtöbbször szentolvasónak mondjuk, mely az Üdvözlégyek számlálására "olvasására" utal.

A Rózsafüzér Társulat a legelterjedtebb testvérület az egész Egyházban. Alapítójának Szt Domonkost tartják, aki 1211-ben Toulouse-ban szervezte meg az első Rózsafüzér Társulatnak tekinthető társulatot. Célja tagjainak a rózsafüzér imádkozá­sával való megszentelése. Tagja lehet minden katolikus keresztény. A tagok vállalják, hogy naponta egyszer elimád­koznak egy tized rózsafüzért.

## Hirdetések

* Vasárnap (október 14-én) 18 órakor a Szent Imre templomban „Istenes versek dalban” címmel Ady Endre megzenésített versei csendülnek fel. Közreműködnek: Katonáné Malmos Edit (ének), Kiss Cecília (ének, hegedű), Kiss Katalin (ének), Pánczél Kristóf (ének, zongora), Katona Gábor (próza). A belépés díjtalan, szeretettel várjuk az érdeklődőket.
* Jövő vasárnap a katolikus missziókért imádkozunk és a perselyadományt is erre a célra ajánljuk fel. Köszönjük adományaikat!
* Október hónapban a Szent Imre templomban az esti szentmisék előtt fél órával a rózsafüzért imádkozzuk. A pénteki rózsafüzérekre külön szeretettel hívjuk a hittanosokat és a hitoktatókat.
* Október hónapban a vízivárosi Jézus Szíve templomban minden nap 17.30-kor rózsafüzért imádkozunk.
* Október 22-én, 9 órakor a Székesfehérvári Egyházmegye szervezésében a Szent Imre templom oldalánál levő keresztnél tartanak imádságos megemlékezést az 56-os áldozatokról. Spányi Antal megyés püspök atya meghívására az ünnepség keretében együtt imádkoznak a történelmi egyházak helyi képviselői, a forradalom és szabadságharc áldozataiért. Kérjük a kedves híveket, vegyenek részt a megemlékezésen.
* A székesfehérvári Vörösmarty Színház októberben tűzte műsorára Sobor Antal Perelj, Uram! című történelmi drámáját, mely az 1848-as szabadságharc leverésének utolsó időszakából azt az epizódot eleveníti fel, amikor a Fejér megyei Csákberény maroknyi népét elsőként éri el a császári csapatok élén bevonuló Haynau lelki terrorja. Az emberek megfélemlítése jegyében a falu református lelkészét, Szikszai Jánost és katolikus plébánosát, Manszbarth Antalt egy „őskoncepciós” perben elítélik, és nyilvános kivégzésen agyonlövik. Figyelmükbe ajánljuk a színdarabot.
* A katekumen csoport következő alkalma október 26-én, pénteken 19 órakor lesz az Arany János utca 9. szám alatt található plébánián. Szeretettel hívjuk a keresztségre készülő felnőtteket.
* Kérjük, hogy akik urnafülkével rendelkeznek a Szent Imre templomban adategyeztetés miatt keressék fel a plébániát. Nyitva tartás és elérhetőségek a lap alján találhatók.

Plébániahivatal címe: Székesfehérvár Arany János u. 9. Telefon (06-22) 315-114 email cím: szfvarbelvaros@gmail.com

Nyitva tartás: szerda kivételével, munkanapokon 8-től 12 óráig és 13-tól 16 óráig. Szerdán a plébánia hivatal zárva tart.   
Dózsa István plébános atya 06-30/628-16-11 dozsaistvan@gmail.com

Visnyei László káplán atya 06-20/285-73-88 visnyeilaci@gmail.com

Sisa István Lénárd diakónus atya 06-30/859-64-94 sisa.istvan.lenard@gmail.com